UP के हर जिले में लगेगा ऋण मेला, CM योगी ने जारी किया आदेश
उत्‍तर प्रदेश के मुख्‍यमंत्री योगी आदित्‍यनाथ ने प्रदेश के सभी जिलों में लोन (ऋण) मेला आयोजित करने के निर्देश दिये हैं।
लखनऊ: उत्‍तर प्रदेश के मुख्‍यमंत्री योगी आदित्‍यनाथ ने प्रदेश के सभी जिलों में लोन (ऋण) मेला आयोजित करने के निर्देश दिये हैं। उन्होंने कहा कि पात्र व्यक्तियों को इस मेले के माध्यम से विभिन्न योजनाओं के तहत अनुमान्य ऋण उपलब्ध कराये जाएं। उन्होंने इस सम्बन्ध में बैंकों के साथ समन्वय बनाते हुए बैंक शाखा वार लक्ष्य तय किये जाने के भी निर्देश दिये हैं। मुख्यमंत्री ने बुधवार को कहा कि ‘स्टैंड-अप इंडिया’ योजना के माध्यम से प्रत्येक बैंक शाखा द्वारा कम से कम एक अनुसूचित जाति व जनजाति तथा एक महिला उद्यमी को ऋण उपलब्ध कराये जाएं। इससे प्रदेश के 36,000 अनुसूचित जाति व जनजाति एवं महिला उद्यमियों को लाभ मिलेगा। राज्य सरकार के प्रवक्ता ने बताया कि 14 मई, 2020 के बाद अब तक प्रदेश की 6.24 लाख नयी ‘एमएसएमई’ इकाइयों को बैंकों द्वारा 18,330 करोड़ रुपये का ऋण उपलब्ध कराया गया है।